Héraðsdómur Reykjavíkur úrskurðar síðar í dag í þremur málum er snúa að því hvort löglegt sé að skikka komufarþega frá áhættusvæðum í sóttkvíarhús. Á þriðja hundrað farþega dvöldu í sóttkvíarhúsinu í Þórunnartúni í nótt og fara fyrstu hóparnir í síðari skimun á morgun.
Alls hafa fimm kærur er varða 12 manns verið lagðar fram og voru þrjár þeirra teknar fyrir í gær. Eru kærurnar byggðar á því að um ólögmæta frelsissviptingu væri að ræða. Í kröfugerð sóttvarnalæknis vegna málsins kemur fram að það sé mat hans og heilbrigðisráðherra að aðgerðin gangi ekki lengra en nauðsynlegt er til að hefta útbreiðslu COVID-19 og vernda lýðheilsu. Tilgangurinn sé í samræmi við meðalhóf og brjóti ekki í bága við stjórnarskrá.
Fastlega má búast við að niðurstaða héraðsdóms verði kærð til Landsréttar, hver sem niðurstaðan verður enda mögulegt að hún hafi fordæmisgildi.
220 dvöldu á Fosshóteli í Þórunnartúni i nótt og einn til viðbótar bættist við í morgun þegar flugvél frá London lenti í Keflavík. Þrjár vélar eiga að lenda í dag, frá Stokkhólmi, Kaupmannahöfn og Barcelona. Ekki er vitað hversu margir úr þessum vélum koma til með að dvelja í sóttkvíarhúsinu.
Fyrstu hóparnir fara í síðari skimun á morgun og því munu einhverjir losna úr sóttkví síðdegis á morgun. Í þeim hópi eru einstaklingar sem hafa skotið máli sínu til héraðsdóms. Það skapar óvissu því líklegt er að þeir verði lausir úr sóttkví þegar Landsréttur tekur málið fyrir.
Héraðsdómur Reykjavíkur úrskurðar í dag um hvort skikka hafi mátt flugfarþega frá áhættusvæðum í sóttkvíarhús. Nær öruggt má teljast að niðurstaða héraðsdóms verði kærð til Landsréttar, hver sem hún verður. 